**מורדי גרשון** (נולד ב-31 בדצמבר 1973) הוא שחקן, במאי תיאטרון ומחזאי ישראלי.

קורות חייו
----------

מורדי גרשון נולד וגדל בשכונה ד' ביפו. אביו היה בלש סמוי במשטרה ונהרג בתאונה כשמורדי היה בן שש. אמו גידלה לבדה את ילדיה מגיל 28, מורדי הוא הבכור במשפחה בת שלושה אחים: אחיו שבתאי (סבי) גרשון הוא עורך-דין, סוכן שחקני כדורגל ומוזיקאי ואחיו הצעיר שמעון גרשון הוא שחקן כדורגל בעבר, סופר ומוזיקאי בהווה. גיסתו היא השחקנית והזמרת מלי לוי.

גרשון השתתף בנעוריו עם קבוצת הדרמה של מתנ"ס רקע בפסטיבלים רבים בהם זכו בפרסים. הוא שיחק פעמיים בפסטיבל עכו בהצגות "אלוהים" ו"ציור קיר" בבימויו של הווארד ריפ. כשהיה בן 17 ייצג את ישראל בפסטיבל חובבים בברצלונה, שיחק בתפקיד הראשי של דון ז'ואן במחזהו של מולייר, בבימויו של ראובן קלינסקי.
בצה"ל שירת גרשון שלוש וחצי שנים מתוכן שנה בקבע ביחידה מובחרת.

גרשון למד בסטודיו למשחק של ניסן נתיב בתל אביב (1999-1997). במסגרת לימודיו בסטודיו ניסן נתיב שיחק בהצגות: "הלב poem", "בן ערובה", "שמן על בד", "יאקיש ופופצ'ה", "מהומות קיוז'ה" ו"המשפט". בתום לימודיו, ב-2000, התקבל לתיאטרון הקאמרי. ההצגה הראשונה בה שיחק הייתה "קרום" פרי עטו של חנוך לוין, בבימויו של מיקי גורביץ', מורהו מניסן נתיב, באותה שנה זכה בפרס השחקן המבטיח בתיאטרון הקאמרי. במקביל לתחילת עבודתו בקאמרי כתב את המחזה "השעשואום" לפסטיבל עכו 2000, ביחד עם שישה מחבריו לסטודיו ניסן נתיב. גרשון ביים את המחזה וזכה עליו בפרס הבמאי. "השעשואום" עלה מאז מחדש במסגרת מגמות תיאטרון בכעשרה בתי ספר תיכון שונים ברחבי הארץ. ב-2001 ביים את ההצגה "יומנו של מטורף" מאת רמי רוזן, שהציגה בפסטיבל תיאטרונטו. ב-2002 ביים את תלמדי שנה ב' בסטודיו למשחק ניסן נתיב במחזה הקומי שכתב "מצב אבוד". בקאמרי גרשון שיחק גם בהצגות "לכל השדים והרוחות", "דוניה רוסיטה הרווקה", "אטום", "ליזיסטרטה 2000", "כטוב בעיניכם", "אמא קוראז'", "כובע הקש האיטלקי", "טובים השניים" ו"עד ראייה".

החל מ-2005 גרשון משחק בתיאטרון בית ליסין. הוא שיחק ב"יחפים בפארק" של ניל סיימון, בבימויו של לזלי לאוטון, בתפקיד הראשי של פול, עורך-דין צעיר שנכנס עם אשתו לדירה חדשה, כשביניהם מתעוררים קונפליקטים. לצידו שיחקו רמה מסינגר, גדי יגיל, סנדרה שדה ורובי מוסקוביץ'. גרשון שיחק בהצגה "סוף שבוע עם תום" בבימויו של רוני פינקוביץ', בתפקיד הראשי של אביתר. אביתר הוא תסריטאי ישראלי לא יוצלח ומתוסכל ששומר בסוף שבוע עם אשתו על בן של חברים, סיטואציה שיוצרת מצבים מצחיקים. לצידו שיחקו גיא לואל, מיכל לוי וגילת אנקורי. גרשון כיכב בתפקיד הראשי בהצגה "תקלה קלה" של לזלי לאוטון. הוא גילם את דמותו של ג'ורג', עוזרו האישי של שר בממשלה הבריטית (ליאור אשכנזי), כששניהם מסתבכים במסכת של שקרים וטעויות. כמו כן שיחק גרשון במחזה "ארוחת פרידה" מאת מתיה דלאפורט ואלכסנדר דה לה פאטלייר לצידם של יעל לבנטל ויובל סגל.

מורדי גרשון שיחק בהצגה "בחורים טובים", בבימויו של משה קפטן. הוא גילם את דמותו של דניאל קאפי, עורך-דין בצי האמריקאי (אותו תפקיד שטום קרוז שיחק בסרט בשם זה) שמגן על שני חיילי מארינס שעשו "שמיכה" לחייל אחר ("קוד אדום" בלשון הנחתים), הוא מת ומאשימים אותם ברצח. לצידו של גרשון שיחקו ליאור אשכנזי, הדס קלדרון ושלומי טפיארו. גרשון היה מועמד על תפקידו זה לפרס התיאטרון הישראלי לשחקן הטוב ביותר בשנת 2010.

ב-2009 גרשון כתב וביים את ההצגה "דור 3.5" בתיאטרון הנפש, המחזה מספר על ניצולת שואה מאושוויץ מבוגרת וערירית, שבעלה נפטר והיא חיה בקיבוץ. הנכד של הזקנה, שהוא קצין בצנחנים, בא לבקר אותה ושם הוא פוגש מתנדבת מקנדה שמסייעת לה ומסתבר שהיא דור שלישי לקצין אס אס ואילו הוא דור שלישי לניצולי שואה.

ב-2011 ביים גרשון את ההצגה "פרק ב'" של ניל סיימון, בתיאטרון הספרייה.
גרשון הופיע בתפקידי אורח שונים בטלוויזיה.

ב-2013 שיחק את השוטר אריק בסדרת הנוער של גיורא חמיצר "החממה" אשר שודרה ב-Yes.

ב-2014 לוהק לסדרה חדשה של גיורא חמיצר "שכונה" בתפקיד טדי שיינפלד.

ב-2017 שיחק את התפקיד הראשי במחזה "סיפור אהבה בשלושה פרקים" מאת הארווי פירסטיין בתיאטרון הבימה.

בינואר 2021 עלתה בקשת 12 סדרת הפשע "השוטרים" בה הוא גילם חוקר מח"ש.

באוגוסט 2021 התפרסם כי גרשון הושעה מתפקידיו בתיאטרון הבימה עקב סרובו להתחסן ולהבדק כנגד קורונה.

גרשון הוא סיינטולוג.

משחק
----

תיאטרון בית ליסין

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| ארוחת פרידה | מתיה דלאפור ואלכסנדר דה-לה פאטלייר | אלון אופיר |  | 2015 |
| בית מרקחת שטרן בלום | גורן אגמון | אלון אופיר | מייקל | 11 באפריל 2014 |
| אשה, בעל, בית | שמואל הספרי | שמואל הספרי | יואל | 25 במאי 2013 |
| שם פרטי | מתיה דלאפור ואלכסנדר דה-לה פאטלייר | משה קפטן | קלוד | אוגוסט 2011 |
| בחורים טובים | אהרן סורקין | משה קפטן | בתפקיד הראשי - דניאל קאפי | 24 בנובמבר 2010 |
| תקלה קלה | ריי קוני | לזלי לאוטון | בתפקיד הראשי – ג'ורג' | 22 במאי 2009 |
| מייק | גדי ענבר | מיכה לבינסון | ז'ראר טרונייה ומפקד הלהקה הצבאית | 26 בינואר 2008 |
| סוף שבוע עם תום | בן לוין | רוני פינקוביץ' | בתפקיד הראשי – אביתר | ספטמבר 2007 |
| נערי ההיסטוריה | אלן בנט | מיכה לבינסון | ארווין | 9 במרץ 2007 |
| יחפים בפארק | ניל סיימון | לזלי לאוטון | בתפקיד הראשי – פול | 2006 |
| פילומנה | אדוארדו דה פיליפו | רוני פינקוביץ' | ריקרדו | 2005 |

תיאטרון הבימה

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| עושה כרצונו | מוטי לרנר על פי ספרה של אסתי וינשטיין | איה קפלן | חיים, אחיה של דסי | 16 באוקטובר 2017 |
| סיפור אהבה בשלושה פרקים | הארווי פירסטיין | נתן דטנר | ארנולד ויינברג | 16 בפברואר 2017 |
| זרים מושלמים | ארז דריגס על פי התסריט של פאולו ז'נובז'ה | נתן דטנר | יובל | 2018 |

התיאטרון הקאמרי

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| עד ראייה | יהושע סובול | פאולוס מנקר | כומר בית הכלא | 23 ביוני 2003 |
| כובע הקש האיטלקי | אז'ן לביש | מיטקו בוזקוב | אמיל טאברנייה | 6 במרץ 2003 |
| אמא קוראז' | ברטולט ברכט | עמרי ניצן | רב-הסמל | 5 בדצמבר 2002 |
| אטום | מתי גולן | עודד קוטלר | חוקר שב"כ ועוזר ראש הממשלה | 22 בנובמבר 2001 |
| דוניה רוסיטה הרווקה | פדריקו גארסיה לורקה | דוד מוכתר-סמוראי | האחיין | 11 באוגוסט 2001 |
| לכל השדים והרוחות | יצחק בשביס-זינגר בעיבודו של מייקל אלפרדס | מייקל אלפרדס | הסופר, חייקין, מרק והשד | 6 בינואר 2001 |
| קרום | חנוך לוין | מיכאל גורביץ' | ברתולדו האיטלקי | 17 בפברואר 2000 |

הופעות בפסטיבל עכו

| הצגה | מחזאי | במאי | תפקיד | שנה |
| --- | --- | --- | --- | --- |
| הלב POEM, ערב שירה ותיאטרון, במסגרת הסטודיו למשחק ניסן נתיב | נגה יתומי-רביב |  |  | 1998 |
| אלוהים | וודי אלן | הווארד ריפ | המחזאי | 1990 |
| ציור עץ | עיבוד ל"החותם השביעי" של אינגמר ברגמן | הווארד ריפ | השחקן | 1989 |

הצגות נוספות

| הצגה | תיאטרון/פסטיבל | מחזאי | במאי | תפקיד | הצגת בכורה |
| --- | --- | --- | --- | --- | --- |
| שלוש אחיות | הפקה משותפת של הקאמרי והבימה | אנטון צ'כוב | חנן שניר | הברון טוזנבאך | 2017 |
| הקורמורן האחרון | תיאטרון הנפש | הווארד ריפ |  | המדען | 1991 |
| דון ז'ואן | פסטיבל חובבים בברצלונה | מולייר | ראובן קלינסקי |  |

כתיבה ובימוי
------------

| הצגה | תיאטרון/חברת הפקות | מחזאי | במאי | שנה |
| --- | --- | --- | --- | --- |
| דינג דונג Sexe et Jalousie | בית צבי | מארק קאמלוטי | מורדי גרשון | 2012 |
| רודף השמלות | בית צבי | צ'ארלס מוריי | מורדי גרשון | 2012 |
| פרק ב' | תיאטרון הספרייה | ניל סיימון | מורדי גרשון | 2011 |
| דור 3.5 | תיאטרון הנפש | מורדי גרשון | מורדי גרשון | 2009 |
| היצור, אני והציר הצפוני | מסגרת התחרות בפסטיבל חיפה להצגות ילדים |  | מורדי גרשון | 2004 |
| מצב אבוד | הסטודיו למשחק ניסן נתיב | מורדי גרשון | מורדי גרשון | 2002 |
| יומנו של מטורף | פסטיבל תיאטרונטו | רמי רוזן על פי גוגול | מורדי גרשון | 2001 |
| השעשואום | במסגרת התחרות בפסטיבל עכו | מורדי גרשון | מורדי גרשון | 2000 |

טלוויזיה וקולנוע
----------------

| סדרה | במאי | ערוץ | תפקיד | שנה |
| --- | --- | --- | --- | --- |
|  |  |  |  |  |
| ראש גדול | עופר וויצמן | Yes Kidz | אילן מוסקט | 2017 |
| נשואים פלוס | עופר ויצמן | ערוץ 2 | ספר | 2016 |
| שכונה | אורן שקדי, רועי פלורנטין | ניקלודיאון (HOT) | טדי שיינפלד | 2014-2016 |
| פולישוק | שמואל הספרי | ערוץ 2 | רופא עור | 2014 |
| ישראל | רועי פלורנטין | ערוץ 10 | דוד | 2013 |
| איגור ומסע העגורים | יבגני רומן | (**סרט קולנוע**) | עובד קק"ל | 2013 |
| החממה | אורן שקדי, רועי פלורנטין | ניקלודיאון (yes) | אריק | 2012-16 |
| אליפים | אורן שקדי | ערוץ הילדים (yes) | אבא של אילנה | 2012 |
| אהבה מעבר לפינה | עופר ויצמן | ערוץ 2 | שאול מגנזי | 2004 |
| שמש | רובי דואניאס, יואב צפיר | ערוץ הילדים | פיתגורס | 2004 |

קישורים חיצוניים
----------------

ויקישיתוף מדיה וקבצים בנושא **מורדי גרשון** בוויקישיתוף
* 

* מורדי גרשון, ברשת החברתית אינסטגרם

* מורדי גרשון, במיזם "אישים" לתיעוד היצירה הישראלית

* מורדי גרשון, בארכיון הבימה
* מורדי גרשון, באתר פרס התיאטרון הישראלי
* מורדי גרשון, באתר הבמה
* מרב יודילוביץ', חייל אמיץ נולד, באתר ynet, 12 בינואר 2011
* ליאת רון, ‏מורדי גרשון: "לא הבטחתי שום דבר לאף אחד", באתר גלובס, 24 בפברואר 2011
* ענת מוניץ, ריאיון: תינוק ושמו אדולף, באתר הבמה, 2 ביולי 2011
* חן לב, ב' זה במאי: מצוקת הדיור על פי הבמאי מורדי גרשון, באתר nrg‏, 12 בספטמבר 2011
* מאיה נחום שחל, הבמאי מורדי גרשון: "משהו עצר אותי", באתר כלכליסט, 9 ביולי 2015
* ליאת רון, ‏"תמיד הייתי מחובר לצד הנשי. שיחות גברים לא עניינו אותי", באתר גלובס, 16 באפריל 2017

הערות שוליים
------------

1. ↑  שגיא בן נון‏, השחקן מורדי גרשון הושעה מהבימה כי סרב להתחסן או להיבדק לקורונה, באתר וואלה!‏, 22 באוגוסט 2021